作者:戴叔倫
標題:桂陽北嶺偶過野人所居，聊書即事呈王永州邕李道州圻
內容:犬吠空山響，林深一徑存。隔雲尋板屋，渡水到柴門。日晝風煙靜，花明草樹繁。乍疑秦世客，漸識楚人言。不記逃鄉裡，居然長子孫。種田燒險谷，汲井鑿高原。畦葉藏春雉，庭柯宿旅猿。嶺陰無瘴癘，地隙有蘭蓀。內戶均皮席，枯瓢沃野餐。遠心知自負，幽賞詎能論。轉步重崖合，瞻途落照昏。他時願攜手，莫比武陵源。